CELEX: 32012R0617
Language: bg
Date: 2012-07-10 00:00:00
Title: Регламент (ЕС) № 617/2012 на Съвета от 10 юли 2012 година за изменение на Регламент (ЕО) № 174/2005 на Съвета за налагане на ограничения върху оказването на помощ, свързана с военни действия в Кот д′Ивоар

11.7.2012   
            
            
               BG
            
            
               Официален вестник на Европейския съюз
            
            
               L 179/1
            
         РЕГЛАМЕНТ (ЕС) № 617/2012 НА СЪВЕТА
   от 10 юли 2012 година
   за изменение на Регламент (ЕО) № 174/2005 на Съвета за налагане на ограничения върху оказването на помощ, свързана с военни действия в Кот д′Ивоар
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 215 от него,
   като взе предвид Решение 2012/371/ОВППС на Съвета от 10 юли 2012 г. за изменение на Решение 2010/656/ОВППС за подновяване на ограничителните мерки срещу Кот д′Ивоар (1),
   като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
   като има предвид, че:
   
               (1)
            
            
               На 29 октомври 2010 г. Съветът прие Решение 2010/656/ОВППС (2) за подновяване на ограничителните мерки срещу Кот д’Ивоар и за отмяна на Обща позиция 2004/852/ОВППС (3). С Регламент (ЕО) № 174/2005 (4), първоначално приет в изпълнение на Обща позиция 2004/852/ОВППС, се изпълнява също Решение 2010/656/ОВППС на равнището на Съюза чрез налагане на ограничения върху оказването на помощ, свързана с военни действия в Кот д’Ивоар.
            
         
               (2)
            
            
               С Решение 2012/371/ОВППС от 10 юли 2012 г. се изменя обхватът на Решение 2010/656/ОВППС в светлината на Резолюция 2045 (2012) на Съвета за сигурност на ООН и се премахват ограниченията върху предоставянето на техническа и финансова помощ, свързана с военни дейности. С него също така се премахват ограниченията върху предоставянето на техническа и финансова помощ, свързана с оборудване, използвано за вътрешни репресии.
            
         
               (3)
            
            
               Тези мерки попадат в обхвата на Договора за функционирането на Европейския съюз и следователно, особено с цел да се осигури еднаквото им прилагане от страна на икономическите оператори във всички държави-членки, за тяхното изпълнение е необходим нормативен акт на равнището на Съюза.
            
         
               (4)
            
            
               Поради това Регламент (ЕО) № 174/2005 следва да бъде съответно изменен.
            
         
               (5)
            
            
               За да се гарантира ефективността на предвидените в настоящия регламент мерки, той следва да влезе в сила в деня на публикуването му,
            
         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕО) № 174/2005 се изменя, както следва:
   
               1)
            
            
               Член 1 се заменя със следния текст:
               „Член 1
               За целите на настоящия регламент „Комитет по санкциите“ означава комитетът на Съвета за сигурност на ООН, който е създаден в съответствие с параграф 14 от Резолюция 1572 (2004) на Съвета за сигурност на ООН (UNSCR).“
            
         
               2)
            
            
               Член 2 се отменя.
            
         
               3)
            
            
               Член 3 се заменя със следното:
               „Член 3
               Забранява се:
               
                           а)
                        
                        
                           продажбата, доставката, трансферът или износът, пряко или непряко, на оборудване, което може да бъде използвано за вътрешна репресия, както е посочено в приложение I, независимо дали е с произход от Съюза или не, на което и да е лице, обект или орган във или за ползване в Кот д’Ивоар;
                        
                     
                           б)
                        
                        
                           участието, съзнателно и преднамерено, в дейности, чийто предмет или резултат е пряко или косвено да насърчават сделките, посочени в буква а) от настоящия член.“
                        
                     
         
               4)
            
            
               Член 4 се отменя.
            
         
               5)
            
            
               В член 4а параграфи 1 и 2 се заменят със следното:
               „1.   Чрез дерогация от член 3 компетентният орган, посочен в приложение II, на държавата членка, в която износителят или доставчикът на услуги е установен, може да разреши при условия, които счита за подходящи, продажбата, доставката, трансфера или износа на несмъртоносно оборудване, включено в приложение I, след като е установил, че въпросното несмъртоносно оборудване е предназначено единствено да позволи на силите за сигурност на Кот д’Ивоар да използват само подходяща и пропорционална сила при поддържането на обществения ред.
               2.   Чрез дерогация от член 3 компетентният орган, посочен в приложение II, на държавата членка, в която износителят или доставчикът на услуги е установен, може да разреши при условия, които счита за подходящи, продажбата, доставката, трансфера или износа на изброено в приложение I оборудване, което би могло да се използва за вътрешни репресии и което е предназначено единствено за подкрепа на процеса на реформа в сектора за сигурност в Кот д’Ивоар и за подкрепа или ползване от операцията на ООН в Кот д’Ивоар (UNOCI) и на френските сили, които ги подкрепят.“
            
         Член 2
   Настоящият регламент влиза в сила в деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 10 юли 2012 година.
      
         
            За Съвета
         
         
            Председател
         
         V. SHIARLY
      
   
   
      (1)  Вж. стр. 21 от настоящия брой на Официален вестник.
   
      (2)  ОВ L 285, 30.10.2010 г., стр. 28.
   
      (3)  ОВ L 368, 15.12.2004 г., стр. 50.
   
      (4)  ОВ L 29, 2.2.2005 г., стр. 5.